7 दिन पहले खाना छोड़ा, लाइफ सेविंग डोज और नसों में फ्लूड डालकर जिंदा रखा जा रहा
Stopped eating from June 13, lost 50 kg; Trying to save 'Prithvi' with life saving dose. 13 जून 2023...शाम का वक्त था। लखनऊ चिड़ियाघर के इकलौते बब्बर शेर 'पृथ्वी' को खाना देने के लिए कीपर बाड़े में गया। जैसे ही खाना सामने रखा गया...'पृथ्वी' खड़ा हुआ, थोड़ी दूर चला लेकिन उसके पिछले पैर जवाब दे गए। वह कराहते हुए वहीं बैठ
13 जून, 2023...शाम का वक्त था। लखनऊ चिड़ियाघर के इकलौते बब्बर शेर 'पृथ्वी' को खाना देने के लिए कीपर बाड़े में गया। जैसे ही खाना सामने रखा गया...'पृथ्वी' खड़ा हुआ, थोड़ी दूर चला। लेकिन उसके पिछले पैर जवाब दे गए। वह कराहते हुए वहीं बैठ गया। तेज-तर्रार बब्बर शेर को यूं लड़खड़ाता देख उसका कीपर घबरा गया।
केयरटेकर तुरंत जू के डॉक्टरों के पास गया, पूरी बात बताई। उसकी बात सुन चिड़ियाघर अस्पताल प्रशासन अलर्ट हो गया। डॉक्टरों की टीम के साथ उप-निदेशक उत्कर्ष शुक्ला 'पृथ्वी' के बाड़े की तरफ दौड़ते हुए पहुंचे। उन्होंने शेर को उठाने की कोशिश की, लेकिन वह अपने पैरों पर उठ नहीं पाया। कीपर ने फिर खाना-पानी उसके और नजदीक रखा। लेकिन 'पृथ्वी' ने असहनीय दर्द के कारण खाना नहीं खाया, सिर्फ पानी पीया।
8 दिन बीत चुके हैं, 'पृथ्वी' अपने पैरों पर खड़ा नहीं हो पाया है। उसका इलाज चिड़ियाघर जू हॉस्पिटल में किया जा रहा है। ड्रिप के सहारे इंजेक्शन से उसे लिक्विड फूड और लाइफ सेविंग डोज दी जा रही है। डॉक्टरों का कहना है कि 'पृथ्वी' की तबीयत में कोई सुधार नहीं दिख रहा है।
डॉक्टर बोले- कभी बीमार नहीं पड़ा पृथ्वी, अब 1 कदम चलना भी मुश्किल
13 जून से बब्बर शेर पृथ्वी चिड़ियाघर अस्पताल के ट्रीटमेंट वार्ड में भर्ती है। उसे बचाने और अपने पैरों पर खड़ा करने के लिए डॉक्टरों की टीम लगातार जुटी हुई है। उसका इलाज कर रहे लखनऊ चिड़ियाघर के डिप्टी डायरेक्टर डॉ. उत्कर्ष शुक्ला कहते हैं, “एक बब्बर शेर की उम्र 18 से 20 साल की होती है। पृथ्वी 17 साल का हो गया है। यानी ये उसके बुढ़ापे का वक्त चल रहा है। इस स्टेज में आते-आते शेरों की हड्डियां कमजोर होने लगती हैं। इससे उन्हें चलने में तकलीफ होती है। पृथ्वी के केस में यह कह सकते हैं कि उसका बुढ़ापा थोड़ा जल्दी शुरू हो गया है। फिलहाल उसकी तबीयत लगातार क्रिटिकल होती जा रही है। उसे ठीक करने के लिए जीवन रक्षक दवाओं के साथ इन्ट्रावेनस फ्लूड दिया जा रहा है।"
डॉ. उत्कर्ष कहते हैं, "8 साल पहले जब पृथ्वी को लखनऊ जू में लाया गया था, तो उसकी दहाड़ पूरे चिड़ियाघर में गूंजती थी। इसके लिए अलग से गुफा भी तैयार करवाई गई, जिसमें वह दिनभर घूमता रहता था। वह दिखने में इतना खतरनाक था कि जू के कीपर भी इसके बाड़े में सावधानी से खाना रखते थे। कभी भोजन देखकर वह दहाड़ते हुए दौड़ा-दौड़ा चला आता था। लेकिन आज 1 कदम भी चलना पृथ्वी के लिए कठिन साबित हो रहा है।"
चिड़ियाघर प्रशासन के मुताबिक, ऐसा पहली बार हुआ है जब पृथ्वी बीमार पड़ा है। कोविड के समय में भी बब्बर शेर पूरी तरह फिट था। उसे कभी इलाज के लिए अस्पताल नहीं लाना पड़ा। फिलहाल जिस वार्ड में उसे रखा गया है, वहां पीने के पानी के साथ-साथ उसे गर्मी से बचाने के लिए कूलर लगाया गया है।
1 दिन में 12 किलो मांस खा लेता था बब्बर शेर
हमने चिड़ियाघर में पृथ्वी की देख-रेख करने वाले कीपर से भी बात की। उन्होंने बताया कि पृथ्वी को जब लखनऊ चिड़ियाघर में लाया गया, तब वह बहुत तेज था। लोग चिड़ियाघर सिर्फ उसकी दहाड़ सुनने के लिए आते थे। लेकिन उम्र बीतने के साथ पृथ्वी दिन-ब-दिन कमजोर होता जा रहा है। पहले वह एक दिन में 10 से 12 किलो मांस खा लेता था, लेकिन अब ठीक से खाना भी नहीं खा पा रहा है।
लखनऊ जू के वरिष्ठ डॉक्टर अशोक कहते हैं, "पृथ्वी जब जवान था, तब उसका वजन 200 किलो के करीब था। उसकी मजबूत कद-काठी और फुर्ती देखने लायक होती थी। लेकिन अब बुढ़ापे में उसका वजन 50 किलो कम हो गया है। जिस दिन उसे अस्पताल में शिफ्ट किया गया, उसका वेट 150 किलो था।"
'पृथ्वी' के बिना शेरनी 'वसुंधरा' का बुरा हाल
पृथ्वी को साल 2015 में छत्तीसगढ़ के बिलासपुर प्राणि उद्यान से लखनऊ जू लाया गया था। उस समय उसकी उम्र 8 साल थी। पृथ्वी के साथ उसकी जीवन संगिनी शेरनी वसुंधरा भी बाड़े में रहती है। साल 2015 में वसुंधरा ने 4 मादा शावकों को जन्म दिया। इनमें पिंकी की मौत हो गई, जबकि दूसरी मादा शावक चिंकी को चेन्नई जू भेज दिया गया। फिलहाल, लखनऊ जू में शेरों के कुनबे में पृथ्वी के साथ वसुंधरा, शीना और नाज हैं। इनमें पृथ्वी ही इकलौता बब्बर शेर है।
लखनऊ वन्यजीव चिकित्सालय में पृथ्वी को शिफ्ट किए जाने के बाद शेरनी वसुंधरा का बुरा हाल है। वह दिनभर बेचैनी में बाड़े के एक कोने में लेटी रहती है। उसने खाना भी पहले से कम कर दिया है। जब बच्चे या फिर लोगों की भीड़ बाड़े के सामने आकर शोर मचाते हैं, तो वह परेशान होकर आर्टिफिशियल गुफा में चली जाती है। 7 दिन बीत चुके हैं, वसुंधरा ने पृथ्वी को नहीं देखा है।
शेर की जान बचाने में लगे यूपी के 3 बड़े अस्पताल 
लखनऊ चिड़ियाघर के उप-निदेशक उत्कर्ष शुक्ला बताते हैं, "बब्बर शेर पृथ्वी जल्द से जल्द ठीक हो जाए, इसके लिए यूपी के 3 बड़े अस्पताल (लखनऊ प्राणी उद्यान चिकित्सालय, मथुरा वेटनरी कॉलेज, कुमारगंज पशु चिकित्सालय) उसकी सेहत पर लगातार नजर रख रहे हैं। वाइल्ड लाइफ एक्सपर्ट्स से भी सलाह ली जा रही है कि शेरों को बुढ़ापे में क्या-क्या मेडिसिन दी जा सकती है।"
शुक्ला आगे कहते हैं, "लखनऊ चिड़ियाघर से 7 बारहसिंगा के बदले हमें छत्तीसगढ़ जू ने पृथ्वी को दिया था। उसकी देखभाल के लिए पूरा प्रशासन रात-दिन लगा हुआ है। अगर शेर अपने पैरों पर दोबारा खड़ा हो गया, तो हमारे लिए इससे बड़ा अचीवमेंट कोई और नहीं हो सकता।"
1.लखनऊ जू का सबसे खूबसूरत बाघ ‘किशन’ कैंसर से हार गया था
लखनऊ चिड़ियाघर के बाघ 'किशन' की 30 दिसंबर, 2022 की शाम मौत हो गई थी। 13 साल तक कान और मुंह के कैंसर से लड़ते हुए किशन ने लखनऊ प्राणि उद्यान चिकित्सालय में आखिरी सांस ली थी। किशन को 2009 में दुधवा टाइगर रिजर्व की किशनपुर रेंज से रेस्क्यू कर लखनऊ चिड़ियाघर लाया गया था। किशनपुर रेंज से पकड़े जाने के कारण उसका नाम ‘किशन’ रखा गया था।
2. तीन साल से बीमार बाघिन 'कजरी' ने 8 जनवरी को दम तोड़ दिया 
मादा बाघिन कजरी पीलीभीत टाइगर रिजर्व से रेस्क्यू कर लखनऊ चिड़ियाघर लाई गई थी। साल 2019 में उसे पीलीभीत के गांव से मृत स्थिति में लाया गया था। कजरी जब तक जू में रही, बीमार रही। उसकी आंखों से कुछ भी दिखाई नहीं देता था। उसके दांत भी पूरी तरह से घिस चुके थे, जिससे वह खाना नहीं खा पाती थी। इसलिए उसे ज्यादातर जू के अस्पताल में रखा गया। 8 जनवरी, 2023 को लंबी बीमारी के बाद उसकी मौत हो गई।
3. मल्टी आर्गन फेलियर की वजह से मादा तेंदुआ 'सोनाली' की मौत 
19 दिसंबर, 2022 को लखनऊ जू के अस्पताल में मादा तेंदुआ सोनाली की मौत हो गई थी। सोनाली को सोहागीबरवा के जंगलों से साल 2018 में रेस्क्यू किया गया था। मल्टी आर्गन फेलियर की वजह से उसने इलाज के दौरान पिछले साल दम तोड़ दिया था। जब उसकी मौत हुई तो वह 14-16 साल की थी।
4. हार्निया से 10 साल लड़ते-लड़ते तेंदुआ 'अशोका' ने ली थी आखिरी सांस 
26 अप्रैल, 2023 को लखनऊ चिड़ियाघर के नर तेंदुए अशोका की मौत हो गई। अशोका 13 साल का था, लेकिन उसने अपनी जिंदगी के 10 साल हार्निया से लड़ते-लड़ते बिताए। 10 से ज्यादा साल तक उसे चिड़ियाघर के अस्पताल में रखा गया। दो महीने पहले उसकी मौत हो गई।
लखनऊ जू से जुड़ी ये खबरें भी पढ़िए...
लखनऊ चिड़ियाघर के बाघ 'किशन' की शुक्रवार देर शाम मौत हो गई है। 13 साल तक कान और मुंह के कैंसर से लड़ते हुए 'किशन' ने लखनऊ प्राणि उद्यान चिकित्सालय में आखिरी सांस ली। उसके जाने के बाद लखनऊ चिड़ियाघर में खामोशी फैल गई। किशन को 2009 में दुधवा टाइगर रिजर्व की किशनपुर रेंज से रेस्क्यू कर लखनऊ चिड़ियाघर लाया गया था। किशनपुर रेंज से पकड़े जाने के कारण उसका नाम ‘किशन’ रखा गया। पढ़िए पूरी खबर...
लखनऊ जू की शोभा बढ़ाने के लिए एक नई मेहमान आई है। इसका नाम इंद्रा है। खास बात ये है कि यह सफेद बाघिन है। इंद्रा 2100 किलोमीटर का सफर तय करके यहां पहुंची है। इंद्रा चिड़ियाघर में रह रहे सफेद बाघिन विशाखा और सफेद बाघ जय की पड़ोसी बनेगी। लखनऊ चिड़ियाघर के निदेशक वीके मिश्र ने बताया कि सफेद बाघिन इंद्रा को लाने के लिए 24 नवंबर को चिड़ियाघर के चिकित्सक डॉ. बृजेंद्र मणि यादव तमिलनाडु के अरिग्नार अन्ना जूलॉजिकल पार्क, वंडालूर चिड़ियाघर के लिए रवाना हुए थे। 27 नवंबर देर शाम सफेद बाघिन को सुरक्षित लेकर लौटे हैं। पढ़िए पूरी खबर...